Krig og fred

Krig og fred (, ) er en verdenskendt roman af den russiske forfatter Lev Tolstoj udgivet i 1869. Den og Anna Karenina fra 1877 er Tolstojs vigtigste romaner.

Handling 
Krig og fred foregår i perioden 1805-1812 og kredser om det russiske folks oplevelser af optakten til og forløbet af Napoleons felttog i Rusland i 1812, set primært fra synsvinklerne af fem forskellige familier fra det russiske aristokrati, et stort antal bipersoner og deres liv i de dramatiske, verdenshistoriske begivenheder. Romanen handler om enkeltpersoner og deres betragtninger om deres liv og meningen med det. Nogle af dialogerne er skrevet på fransk, som var overklassens daglige sprog i Rusland før revolutionen.

Persongalleri 
Udvalgte personer fra det meget omfattende persongalleri
 Familien Rostov
 Ilja Rostov, greve
 Naralja Rostova, grevinde
 Nikolaj Iljitj Rostov, ældste søn, greve og officer
 Vera Rostova, ældste datter, komtesse
 Natalja ("Natasja") Rostova, yngste datter, komtesse
 Pjotr Rostov, yngste søn, greve

Familien Bolkonskij
 Nikolaj Bolkonskij, fyrste, pensioneret general
 Andrej Bolkonskij, hans søn, fyrste, adjudant
 Marja Bolkonskaja, hans datter, prinsesse

Familien Bezukhov
 Kirill Bezukhov, meget rig greve
 Pjotr ("Pierre") Bezukhov, uægteskabelig søn, senere greve

Familien Kuragin
 Vasilij Kuragin, fyrste
 Alina Kuragina, fyrstinde
 Ippolit ("Hippolyte") Kuragin, ældste søn, fyrste
 Anatolij ("Anatole") Kuragin, yngste søn, fyrste
 Jelena ("Hélène") Kuragina, datter, prinsesse, senere gift med Pierre Bezukhov

Familien Drubetskoj
 Anna Drubetskaja, fyrstinde, fattig, men af gammel fornem slægt
 Boris Drubetskoj, fyrste, hendes søn, officer
 Julie Karagina, rig arving, senere gift med Boris Drubetskoj

Andre fiktive personer
 Anna Scherer, hofdame hos enkekejserinden, salonværtinde
 Fjodor Dolokhov, officer
 Vasilij Denisov, officer og ven med Nikolaj Rostov

Historiske personer
 Aleksandr 1., zar af Rusland
 Napoleon Bonaparte, kejser af Frankrig
 Mikhail Kutuzov, fyrste, general, øverstbefalende for den russiske hær i 1805 og 1812
 Mikhail Barclay de Tolly, russisk general, krigsminister og øverstbefalende før og efter Kutuzov

Betydning 
Den sovjetiske forfatterforening holdt til i Moskva i en firlænget gård, der oprindelig tilhørte den greve der stod model til Rostov i Krig og fred. Rostovs datter Natasja er delvis inspireret af Tatjana, yngste søster til Tolstojs kone. Tolstoj holdt meget af pigen og udødeliggjorde episoder fra hendes liv i skildringen af Natasja Rostova.

Danske oversættelser 

I 1885 blev den franske udgave fra 1879 oversat til dansk. Edvard Brandes tog æren for oversættelsen, der i virkeligheden var foretaget af Paul Gauguins kone, Mette Sofie Gad. I 1884 forberedte Brandes og Viggo Hørup tilblivelsen af Politiken og behøvede en føljeton – den løbende roman som datidens aviser bragte et dagligt afsnit fra. Brandes var kommet over Krig og fred, der forelå i fransk oversættelse. I sin forreklame for Politiken lovede han læserne en føljeton "af betydelig Underholdningsværdi"; og Mette Gauguin blev sat i gang med at oversætte Krig og Fred til dansk. Brandes solgte også oversættelsen til Gustav Philipsens forlag, som udgav romanen som hefter i subskription. Brandes havde planlagt et forord til udgivelsen, men nåede ikke at skrive det og lod i stedet Philipsen skrive på titelbladet "udgivet på dansk af Edvard Brandes". Til J.P. Jacobsen forklarede Brandes at "det er en Dame, hvem jeg laaner mit Navn". Mette Gauguin gik glip af æren og modtog ovenikøbet en ringe betaling, kun kr 15,- pr ark ( = ca. 2000 kr. i 2021).

I 1895-1896 kom en ny udgave, direkte oversat fra russisk af W. Gerstenberg. Den seneste ufuldstændige oversættelse blev foretaget af flere personer i 1956; Marie Tetzlaff anvendte denne udgave, som hun reviderede og kompletterede i 2004 til en version, der nu er tilgængelig i Danmark.

Filmatiseringer 

Romanen er flere gange filmatiseret. En sovjetisk version fra 1966-67 varer i otte timer og vandt en Oscar i kategorien bedste udenlandske film; den i Vesten måske bedst kendte filmversion er fra 1956 med Audrey Hepburn og Henry Fonda.

Kilder 
 Lev Tolstoj: Krig og fred, bind I-II. Gyldendal, 2004.

Referencer 

Romaner fra Rusland
Bøger der er filmatiseret
Lev Tolstoj